*Στο πλαίσιο του Περιβαλλοντικού Σχολικού Προγράμματος, με τίτλο «Ο άνθρωπος που έδινε», το οποίο υλοποιείται τη φετινή σχολική χρονιά στο Νηπιαγωγείο Μάννα Σύρου, μαθητές/τριες και Νηπιαγωγοί, μέσω της βιωματικής, ομαδοσυνεργατικής και διαθεματικής μάθησης στοχεύουν στην αναγνώριση αξιών και εννοιών, ώστε να αναπτυχθούν δεξιότητες και στάσεις αναγκαίες για την κατανόηση της αλληλοσυσχέτισης ανθρώπου, πολιτισμού και βιοφυσικού περιβάλλοντος και τη διαμόρφωση συμπεριφορών για τον σεβασμό, την προστασία, την έρευνα, τη λήψη αποφάσεων, και την επίλυση περιβαλλοντικών προβλημάτων.*

*Η υπέροχη καταπράσινη αυλή του Νηπιαγωγείου Μάννα με τα κυπαρίσσια, τις δάφνες και τα ελαιόδεντρα ήταν η αφορμή που έδωσε στα παιδιά την ευκαιρία να συγκεντρώσουν υλικό και πληροφορίες για το φυσικό περιβάλλον, να παρατηρήσουν χρησιμοποιώντας τις αισθήσεις τους, να πειραματιστούν, να κάνουν υποθέσεις, να πάρουν αποφάσεις και να καταλήξουν σε συμπεράσματα.*

*Μερικά από τα περιβαλλοντικά θέματα που προσεγγίστηκαν ήταν τα εξής:*

*«Θησαυροί» της φύσης στην αυλή του Νηπιαγωγείου, πετρώματα, φυτά – βότανα της Σύρου, ζώα –έντομα βλαβερά και ωφέλιμα, δεντροφύτευση, δημιουργία λαχανόκηπου, περιποίηση και φροντίδα της αυλή μας, από τον σπόρο στο φυτό, ανακύκλωση, ρύπανση και περιβάλλον, προστασία περιβάλλοντος, εθελοντισμός και περιβάλλον.*

*Παιδιά και Νηπιαγωγοί δημιούργησαν μια περιβαλλοντική ταινία με τίτλο «Τα δέντρα τρέχουν μαζί μου και τα κυνηγώ», στην οποία ακούγονται οι φωνές τους…*

*«Όταν κάνω κούνια, πετάω σαν πουλί»*

*«Καθαρίζω τα χαλασμένα φύλλα»*

*«Μου αρέσει να ποτίζω»*

*«Η ελιά μου χαϊδεύει τα μαλλιά»*

*«Βρίσκω σκουπίδια και τα μαζεύω»*

*«Τα δέντρα με κρύβουν, όταν παίζω κρυφτό»*

*Οι Νηπιαγωγοί: Άννα Φέρμελη, Σοφία Σκουργιά*

*Βίντεο: ΚΕΠΕΑ Σύρου*